ઓસ્કર મુશ્કેલીમાં છે એ જાણીને ઇઝરાયલમાં સ્થાયી થયેલા ‘શિન્ડલરના યહૂદીઓએ’ એ વર્ષે તેને આવવા-જવાના ખર્ચની વ્યવસ્થા કરી આપીને ઇઝરાયલની મુલાકાતે આવવાનું આમંત્રણ આપ્યું. ઇઝરાયલમાંથી પ્રકાશિત થતાં પોલિશ ભાષાનાં છાપાંમાં એવી જાહેરાતો આપવામાં આવી હતી, કે જર્મન ઓસ્કર શિન્ડલરને ઓળખતા બ્રિનલિટ્ઝ કોન્સન્ટ્રેશન કેમ્પના જૂના કેદીઓએ છાપાંનો સંપર્ક કરવો! તેલ અવિવમાં ઓસ્કર શિન્ડલરનું બહુ ઉત્સાહપૂર્વક સ્વાગત કરવામાં આવ્યું હતું. ઓસ્કરે બચાવેલા યહૂદીઓના બાળકો ઓસ્કરને ઘેરી વળ્યા હતા! ઓસ્કર થોડો જાડો જરૂર થઈ ગયો હતો, પરંતુ તેને ઓળખતા લોકો કહે છે કે એ તો આજે પણ એ જ જૂનો અને અજેય ઓસ્કર હતો! તેની નિપુણ વિનોદવૃત્તિ, અમર્યાદ મોહકતા અને શરાબ માટેની તેની તૃષ્ણા, બબ્બે નાદારીને પાર કરીને પણ આ બધું જ એમનું એમ જળવાઈ રહ્યું હતું!